苏州市轨道交通11号线与3号线工程贯通运营改造项目

苏州市轨道交通11号线与3号线工程贯通运营改造项目指个是苏州轨道交通从2023年8月12号起，对3号线搭仔11号线个信号、车辆、轨道等设施个改造工程。箇项目就是要拿11号线同3号线连拉一道，实现沪苏同城化同苏州市内全域一体化，提升昆山到苏州市中心个直达效率。

 背景 
 交通状况 
11号线是昆山去苏州市区个轨道交通主动脉，每到休息日脚侪会得碰着进出苏州个客流高峰，几乎所有个乘客侪要拉唯亭站调3号线，必过唯亭站两线发车频率弗同，会导致交交关关换乘个客流积拉站台高头。

 市域一体化 
苏州个县级市同市区之间一向相对独立，经济上呒没绝对个中心，畀人嘲“散装”。苏州市委书记曹路宝认为，苏州要融入长三角一体化，必须要先弄好自家苏州市里向个一体化。苏州官方拿3号线同11号线贯通运营作为推动昆山进入市域一体化个只重要措施。

 改造前运行状况 
 3号线 

3号线全线长45.2km，是苏州城区东西向主干线，改造前运行等级为Goa2级。配车40列240辆，列车设计时速80km/h，平均旅速约34.37km/h。全线只跑苏州新区火车站站到唯亭站箇一只交路。

 11号线 

11号线个运行等级是Goa4级。全线长41.2km，配车35列210辆，列车设计时速100km/h，平均旅速约42.79km/h。全线绝大多数辰光只跑唯亭站到花桥站箇一只交路，早夜有弗同交路个大站快车。

 工程实施 
 3号线改造 
因为3号线同11号线个自动化等级弗同，3号线等级较低，故咾要先升级3号线信号系统。2023年8月12号开始，3号线开始实施改造，包括正线车站全自动运行功能改造，场段、控制中心设备改造，车辆适应性改造等。

2023年9月4号到12月22号，为咾配合项目施工，3号线礼拜一到礼拜四（除脱法定节假日脚）提造收车，收车后加开3部苏州新区火车站站到宝带路站个小交路列车。

2023年11月14号，设备故障，故咾3号线唯亭方向发生延误，怀疑同信号改造有关。

2023年12月，3号线完成唯亭站至金厍桥站个改造，预计勒拉2024年底前完成挺下来路段个改造。

 唯亭站改造 
11号线还勒拉设计个辰光，3号线便造好哉，所以设备差异弗小，唯亭站个设计也主要是换乘模式，仅保留远期改成贯通运营个条件。车站设计个是平行换乘，3号线同11号线联络线一开始只造右线（花桥方向），待远期（呒没具体时间表）再拆脱11号线交叉渡线去造左线（苏州市区方向）。必过，现在联络线左线个建设时间大幅提早。

2023年12月15号23点10分，各专业按照抢修应急预案，开始廿多個钟头长个联络线左线改造。17号01点40分，1104列车做试验列车从草鞋山站出发，开始2個钟头个热滑实验。20号，贯通工程通过第三方安全认证，相关初期运营证书也发放好哉。

受改造影响，2023年12月16号到22号，11号线唯亭站到阳澄湖东站临时停运，停运区间将配备免费公交接驳服务。3号线则维持一开始个运行图安排。

改造后，11号线下行同联络线平交个正线部分、D0102-D0103间（西北-东南）渡线搭相关信号设备拆脱，3号线端头个信号设备更新，11号线站台弗用。

 车辆升级 
车子勒拉自家个停车场、车辆段进行信号升级。

 调度指挥权移交 
2023年12月18号04:16开始，3号线调度指挥权从运营一分公司调度中心（广济南路指挥控制中心）移交到运营二分公司调度中心（祖冲之路指挥控制中心）手里向。3号线浒墅关车辆段、唯亭停车场个调度指挥权同属地管理权从广济南路OCC交畀祖冲之路OCC。

 改造后运营方案 
因为刚贯通个辰光好用个列车弗够，而且可能会受到3号线信号改造个进度个影响，故咾贯通运营会得分成两個阶段实施。

 第一阶段 
2023年12月23号，11号线与3号线贯通工程第一阶段完成，两线运行交路调整成下头个样子：
 3号线：苏州新区火车站站 - 唯亭站
 调整后：苏州新区火车站站 - 葑亭大道站，勒拉葑亭大道站折返调头。
 11号线：花桥站 - 唯亭站
 调整后：花桥站 - 金厍桥站，勒拉金厍桥站载客折返调头；应急情况下头好开到李公堤西站清客，利用金厍桥上行站台空车折返调头。
 11号线：唯亭站 → 夏驾河公园站 夜到头大站快车
 取消。
 11号线：共青站 - 花桥站 早夜大站快车
 调整后：东方之门站 - 花桥站 早夜大站快车，大量取消原来个停靠站点。

实际运营中，11号线列车勒拉3号线区段运营个辰光会得降级采用Goa3标准，需要司机勒拉车子浪值守。

 上行列车停到草鞋山站个辰光，3号线司机上车，打开软隔断同司控台盖板，并勒拉司机室里向值守；列车开到金厍桥站前，司机要提早收好矮凳，到站后拿司控台盖板同软隔断关脱。
 下行列车从金厍桥站发车前，司机要打开软隔断同司控台盖板；下行列车停靠唯亭站后，司机好关脱司控台，拿司机室重新开放，列车信号升级以Goa4标准继续运行，司机好勒拉草鞋山站下车。

 第二阶段 
2024年4月27号开始，第二阶段贯通运营开始。

因为3号线新车交付进度，而且列车调试个辰光发现各种问题，故咾第二阶段呒没办法全线贯通。11号线向西扩展到横山站，共线范围扩大。共线段最小行车间隔维持约莫3分30秒，3号线、11号线其它区段约莫7分钟。大站快车开行计划保持弗变。

3号线新车勒拉4月27号正式投入11号线花桥至横山交路运营。所有列车勒拉3号线区段里向侪有人值守。每天早高峰前夜高峰後，有部分列车因调度需求跑3-11号线全线贯通交路。早间列车从浒墅关车辆段出库，进苏州新区火车站载客去花桥；夜到列车从花桥赶到苏州新区火车站，清客以後退出运营返回浒墅关车辆段。只弗过苏州轨道交通官方微信、微博并没透露箇隻交路。

 第三阶段 
2024年6月29号，3/11号线完成全线贯通改造并运营。平峰个辰光，全线全车站贯通运营；高峰个辰光，3号线会得开行苏州新区火车站到葑亭大道站个小交路。

 参见 
 贯通运营

 注释 

 参考资料 

Category:苏州地铁